ToekomsVenster: Geniet God se vrede(Foto: Jannie Pelser) En die vrede van God wat alle verstand te bowe gaan, sal oor julle harte en gedagtes die wag hou in Christus Jesus. – Filippense 4:7 Die foto’tjie het ek vroegoggend geneem terwyl die son oor die see opkom. Dit laat ŉ mens met ŉ gevoel van oorvloedige vrede. Ek het dit al so dikwels gehoor dat mense sê: “Ek wil tog net vrede hê”. Snaaks dat iets wat so geredelik beskikbaar is mense so ontwyk. Ek bedoel uiteraard die vrede wat God gee, vrede wat alle verstand te bowe gaan, wat anders is as die vrede wat die wêreld gee. Goddelike, bo aardse, hemelse, volmaakte, volhoubare en genadige vrede. Elke mens wat ŉ versugting hierna het moet hom of haarself eerlike vrae afvra. As vrede jou kontinu ontwyk moet daar iets of iemand wees wat jou vrede steel, tensy dit jyself is. Ja, jy kan jou eie vredespad ondergrawe deur jou met allerlei leuens op te hou. “Ek is nie goed genoeg nie, mense hou nie van my nie, niemand gee vir my om nie, die Here het my vergeet, daar is nie vergifnis vir wat ek gedoen het nie, ek verdien nie om te leef nie,” is van die aaklige leuens wat lewend gehou word in jou binneste. Niks daarvan is waar nie, inteendeel, net die teenoorgestelde is waar. “Jy is kosbaar en waardevol vir Hom” lui die bekende liedjie. Die ander vredesdiewe moet gewoon nie die aandag kry waarop hulle aandring nie. Onthou, mense wat opmerkings maak skinder veel meer van hulself as van jou. Alhoewel hulle blind is vir hul eie liefdeloosheid sien jy daar deur. Die Here sien ook daar deur. Bid geduldig vir hulle en gaan aan met jou lewe. Geniet God se vrede.